Læsø Jagtforening arbejder på at få lov til i første omgang at slippe dyrene fri fra en indhegnet hjortefarm på Læsø. - Det kunne godt være en god begyndelse. Der er 18 styk dåvildt, og problemet er, at familien er indavlet. Så vi kunne godt tænke os at importere en fremmed hjort eller to også, siger jagtforeningens formand Sven Thyø til P4 Nordjylland. Jagtforeningen har sendt en føler til Skov- og Naturstyrelsen, der ikke er afvisende over for forslaget. Styrelsen mener bl.a., at Læsøs problemer med tilgroning af åbne naturtyper er en sag, som frit græssende dåvildt kan løse. Jagtforeningen ser på sin side frem til at få skabt så stor en naturlig bestand af dåvildt på Læsø, at der med forsigtighed kan skydes af den. /ritzau/
Gæster og fastboende på Læsø kan måske snart opleve græssende dåvildt på øen.